Ρίτσαρντ Μπαίρτζης

Ο **Ρίτσαρντ Μπαίρτζης** (4 Δεκεμβρίου 1796 – Μπράιτον, 12 Απριλίου 1881) ήταν Άγγλος βιβλικός επιστήμων, θεολόγος, αρχαιόφιλος και περιηγητής. 

## Βιογραφικό

Ο Ρίτσαρντ Μπαίρτζης (αγγλικά: *Richard Burgess*) γεννήθηκε στις 4 Δεκεμβρίου του 1796.

Ήταν βιβλικός επιστήμων και θεολόγος, απόφοιτος του φημισμένου κολλεγίου του Αγίου Ιωάννου του Καίμπριτζ (στα αγγλικά: *[[w:en:St John's College, Cambridge|St. John’s College, Cambridge]]*).

Χειροτονήθηκε διάκονος το 1820 και ιερέας το 1823 από τον αρχιεπίσκοπο της Υόρκης Έντουαρντ Βέρνον-Χάρκωρτ (στα αγγλικά: *[[w:en:Edward Venables-Vernon-Harcourt|Edward Vernon-Harcourt]]*) (1757-1847). Υπηρέτησε ως εφημέριος της Αγγλικανικής Εκκλησίας στη Γενεύη από το 1828 έως το 1831, στη Ρώμη από το 1831 έως το 1836, στην ενορία της Αγίας Τριάδος του Άνω Τσέλσι (στα αγγλικά: *[[w:en:Metropolitan Borough of Chelsea|Upper Chelsea]]*) του Λονδίνου από το 1836 έως το 1869. Από το 1869 μέχρι τον θάνατό του ήταν εφημέριος στην ενορία του Χόρνιγκσχηθ και Ίκγουορθ (στα αγγλικά: *[[w:en:Horringer|Horningsheath]]* & *[[w:en:Ickworth|Ickworth]]*), που βρίσκεται ανατολικά του Καίμπριτζ και κοντά στο Μπάρυ Σαιντ Έντμουντς (στα αγγλικά: *[[w:en:Bury Saint Edmunds|Bury Saint Edmunds]]*). Στις 15 Νοεμβρίου 1850, του απονεμήθηκε η τιμητική θέση του Τόττενχωλ (στα αγγλικά: *Tottenhall*) στον καθεδρικό ναό του Αγίου Παύλου του Λονδίνου.

Υπήρξε επίτιμο μέλος του Βασιλικού Ινστιτούτου Βρετανών Αρχιτεκτόνων (RIBA).

Πέθανε στο Μπράιτον πλήρης ημερών, στα 85 του χρόνια, στις 12 Απριλίου 1881.

## Το ταξίδι του στην Ελλάδα (1834)
Το 1834, όταν ο Μπαίρτζης υπηρετούσε ως εφημέριος στη Ρώμη, του ζητήθηκε να συνοδεύσει, ως παιδαγωγός, τρεις γόνους της βρετανικής αριστοκρατίας στο ''γκραντ τουρ'' τους στην Ελλάδα και τη Μικρά Ασία: τον μόλις δεκαεξάχρονο λόρδο Τζωρτζ Πάτζετ (στα αγγλικά: *[[w:en:Lord George Paget|George Paget]]*), τον δεκαοκτάχρονο Τώμας Νωξ (στα αγγλικά: *[[w:en:Thomas Knox, 3rd Earl of Ranfurly|Thomas Knox]]*) –γιο τού φίλου του και συμφοιτητή του– και τον εικοσιενάχρονο Ιρλανδό Τζων Μπάτλερ-Κλαρκ-Σάουθγουελ-Γουόντεσφορντ (στα αγγλικά: *John Butler-Clarke-Southwell-Wandesford*).
 
Το ταξίδι τους ξεκίνησε από τη Νάπολη της Ιταλίας στις 18 Απριλίου 1834 και ολοκληρώθηκε, 150 ημέρες αργότερα, στη Βιέννη. Ήταν καλά σχεδιασμένο από τον ίδιο τον Μπαίρτζης ώστε οι νεαροί αριστοκράτες να επισκεφθούν τις σημαντικότερες αρχαίες τοποθεσίες της κλασσικής Ελλάδας, της Μικράς Ασίας και την Κωνσταντινούπολη. Έχοντας μελετήσει τις διαδρομές που ακολούθησαν προηγούμενοι περιηγητές του ίδιου χώρου –όπως ο λόρδος Βύρων, ο συλλειτουργός του Τόμας Χιούζ, ο λοχαγός Ουίλιαμ Ληκ και ο γιατρός Χένρυ Χόλλαντ– και επηρεασμένος από τις γλαφυρές τους περιγραφές για την Ήπειρο, ο Μπαίρτζης συμπεριέλαβε την περιοχή αυτή στο ταξίδι τους παρά το γεγονός ότι ο σατράπης πασάς Αλή Τεπελενλής, ο οποίος προσέφερε ασφάλεια και πλούσια φιλοξενία σε όσους Ευρωπαίους ταξιδιώτες αποφάσιζαν να επισκεφθούν το πασαλίκι του, είχε δολοφονηθεί προ δωδεκαετίας.

Μετά από ταξίδι επτά ημερών ο Μπαίρτζης και οι προστατευόμενοἰ του νεανίσκοι έφτασαν στο Ότραντο. Επιβιβάστηκαν στο πλοίο *Ζάκυνθος*, αποχαιρέτισαν την ιταλική ακτή μιάμιση ώρα πριν πέσει ο ήλιος της 28ης Απριλίου 1834 και σε τριάντα τρεις ώρες έφτασαν στο λιμάνι της Κέρκυρας, την 30ή Απριλίου, μισή ώρα πριν χαράξει Μεγάλη Τετάρτη. Είχαν ήδη περάσει είκοσι χρόνια από τη συνθήκη της Βιέννης και την προσάρτηση των Ιονίων Νήσων στην Βρετανική Αυτοκρατορία. Οι Χριστιανοί ετοιμάζονταν να γιορτάσουν το Πάσχα, το σκήνωμα του Αγίου Σπυρίδωνος εκτίθετο σε προσκύνημα στον ομώνυμο ναό και η λιτανεία του στην πόλη έγινε, ως συνήθως, το Μεγάλο Σάββατο. Ο Μπαίρτζης αναφέρει ότι στην Κέρκυρα υπήρχαν δύο συναγωγές που εξυπηρετούσαν τους περίπου 2.000 Εβραίους της πόλης.

Μετά την Κέρκυρα και την Ήπειρο ο Μπαίρτζης συνέχισε το ταξίδι του στα υπόλοιπα Επτάνησα, επισκέφθηκαν στη συνέχεια την Πάτρα, το Αίγιο, την Άμφισσα, τους Δελφούς, την Αράχωβα, τα Άσπρα Σπίτια, την Κόρινθο, τη Νεμέα, τις Μυκήνες, το Ναύπλιο, όπου ήταν όταν δικαζόταν ο Θεόδωρος Κολοκοτρώνης, το Άργος, τη Μαντίνεια, τη Μεγαλόπολη, την Καρύταινα, την Ανδρίτσαινα, τις Βάσσες, το Λεωνίδιο, τον Μυστρά, τη Σπάρτη, την Επίδαυρο, την Αίγινα, την Αθήνα, τον Μαραθώνα, το Σούνιο και από τον Πειραιά ταξίδεψαν προς πολλά Κυκλαδονήσια πριν περάσουν στην ακτή της Μικράς Ασίας και φτάσουν τελικά στην Κωνσταντινούπολη.

Το οδοιπορικό του στο ευρύτερο Ελλαδικό χώρο, με τίτλο *Ελλάδα και Ανατολή. Το ημερολόγιο μιας καλοκαιρινής εκδρομής του 1834, με επιστολικά παραρτήματα*, (ο αγγλικός τίτλος είναι:*Greece and the Levant, or Diary of a Summer's Excursion*) εκδόθηκε για πρώτη φορά το 1835 και οι κριτικές γι’ αυτό ήταν αμέσως θετικές και εκτενείς.

## Το συγγραφικό του έργο
Ο Ρίτσαρντ Μπαίρτζης συνέγραψε τα ακόλουθα βιβλία:
* *A City for the Pope, or the Solution of the Roman Question*, Λονδίνο, 1800.
* ''Description of the Circus on the Via Appia near Rome, with some account of the Circensian Games'', Λονδίνο, 1828, το οποίο μεταφράστηκε και στα ιταλικά το 1829 από τον Giuseppe Porta.
* *The Topography and Antiquities of Rome, including the recent discoveries made about the Forum and the Via Sacra*, 2 τόμοι, Λονδίνο, 1831.
* *Lectures on the Insufficiency of Unrevealed Religion, and on the succeeding influence of Christianity, delivered in the English Chapel at Rome*, Λονδίνο, 1832.
*  ''Greece and the Levant, or Diary of a Summer's Excursion'', 2 τόμοι, Λονδίνο, 1835.
* *An Enquiry into the state of the Church of England Congregations in France, Belgium, and Switzerland*, Λονδίνο, 1850.
* *Sermons for the Times*, Λονδίνο, 1851.
* *The Confessional*, Λονδίνο, 1852.
* *Constantinople, and Greek Christianity*, Λονδίνο, 1855.

Δημοσίευσε, επίσης, τα ακόλουθα άρθρα:
* «On the leonine city - Vatican», στο: *Papers read at the Royal Institute of British Architects; Session 1861-62*, Λονδίνο, 1862, σελ. 140-148.
* «On the water supply of ancient and modern Rome», στο: *Papers read at the Royal Institute of British Architects; Session 1865-66*, Λονδίνο, 1866, σελ. 103-113.
* «Stamboul and the Bosphorus», στο: *Papers read at the Royal Institute of British Architects; Session 1868-69*, Λονδίνο, 1869, σελ. 208-221.

## Βιβλιογραφικές παραπομπές


## Βιβλιογραφία - Πηγές
* 
* 
* 
* 
* 
* 

Κατηγορία:Άγγλοι συγγραφείς
Κατηγορία:Φιλέλληνες
Κατηγορία:Άγγλοι περιηγητές
Κατηγορία:Άγγλοι θεολόγοι
Κατηγορία:Άγγλοι θρησκευτικοί λειτουργοί